# Jansky (grup)

Jansky és un duet de música electrònica i «electrovers» format a Palma per l'ambientòleg i productor mallorquí Jaume Reus Viver i la poeta berguedana Laia Malo. Al llarg de la seva carrera artística, Jansky ha actuat en festivals com el Sónar o el Manrusiònica , i l'any 2021 va inaugurar el Mercat de Música Viva de Vic. Al mateix temps, han desenvolupat una carrera internacional que els ha portat a actuar arreu del món, amb una destacada presència en la contracultura europea.

## Trajectòria

El 2018 Jansky va rebre el Premi Suns Europe d'Itàlia al Millor grup europeu en llengua minoritzada. El 2019 va rebre el Premi especial del jurat als 2ns Premis Enderrock de la Música Balear.
El 2021, el treball discogràfic Insectasynth, pertanyent al projecte artístic «Insecta Dance Music», fou guardonat als Sound of the Year Awards de la BBC amb el Premi al millor so enregistrat en un estudi. El projecte inclou un LP doble, una instal·lació sonora i una llibreria digital amb sons naturals i també manipulats dels insectes de paratges naturals com l'Albufera de Mallorca.
El 2022 Jansky va publicar Insecta dance music, un àlbum amb quatre paisatges sonors i set cançons compostes exclusivament amb sons, augmentats o reduïts, d'insectes samplejats com a base rítmica, veu i flauta travessera. Cada tema està dedicat a una espècie en què s'intenta captar la bellesa de les seves actuacions artístiques i reflexionar sobre la seva importància ecològica com a part de les biofonies de l'illa de Mallorca. Durant la gravació de camp van descobrir el so de l'Oecanthus dulcisonans, una espècie de grill que fins aquell moment no se sabia que habités les Illes Balears.

## Discografia

* Insecta dance music (2022)
* Insectasynth (2021)
* Desori subversiu (2020)
* This is electroverse (Hidden Track Records, 2018)
* ÉÈ (2015)
* Un big bang a la gibrella (Primeros Pasitos, 2013)
* Parasonic (autoeditat, 2012)

## Referències

* ↑ «L'electrònica orgànica de Jansky». Sona9, 10-08-2011. [Consulta: 6 juliol 2021].
* ↑ Vallès, Aina. «El grup mallorquí Jansky presenta nou disc avui al Sónar». Núvol, 13-06-2013. [Consulta: 6 juliol 2021].
* 1 2 Núñez, Sergi. «La gent comença a descobrir que estem molt condicionats per l’entorn sonor que ens envolta». Enderrock.cat, 12-07-2022. [Consulta: 3 gener 2024].
* ↑ «Inicio | Rampa Lab» (en espanyol europeu), 04-09-2023. [Consulta: 16 abril 2024].
* ↑ «I vincitori di Suns Europe 2018» (en italià), 07-12-2018. [Consulta: 4 setembre 2019].
* ↑ «El palmarès dels II Premis Enderrock de la Música Balear». Enderrock.cat, 28-11-2019. [Consulta: 6 juliol 2021].
* ↑ «La BBC reconeix la formació mallorquina Jansky: premi al millor so enregistrat a un estudi». IB3, 03-04-2021. [Consulta: 6 juliol 2021].
* ↑ «Jansky nos revela la fascinante música de los insectos» (en castellà). Mallorca Music Magazine, 23-06-2022. [Consulta: 3 gener 2024].
* ↑ «Jansky, la música dels insectes». IB3. [Consulta: 3 gener 2024].
* ↑ Darder, Clàudia. «El so dels insectes de Jansky, nominat als Sound of the Year Awards». Ara, 31-03-2021. [Consulta: 6 juliol 2021].
* ↑ «Desori subversiu: l'àlbum de Jansky i els finalistes del Salvador Iborra», 14-12-2020. [Consulta: 6 juliol 2021].

## Enllaços externs

* Jansky a Los conciertos de Radio 3 (2019)